b"\n_START_ARTICLE_\nJames Troisi\n_START_SECTION_\nKlubbkarriere\n_START_PARAGRAPH_\nTroisi signerte sin f\xc3\xb8rste profesjonelle kontrakt med Newcastle United 10. januar 2007, som holdt ham p\xc3\xa5 St. James' Park frem til juni 2008. Han fikk ingen offisielle kamper for a-laget, selv om han ved flere anledninger satt p\xc3\xa5 benken b\xc3\xa5de i liga- og UEFA-cupkamper._NEWLINE_Det gikk rykter om at hans tidligere mentor, Glenn Roeder, som i oktober 2007 tok over Norwich City, \xc3\xb8nsket seg Troisi, men ingen overgang kom i stand. I januar 2008 var Troisi p\xc3\xa5 pr\xc3\xb8vespill med tanke p\xc3\xa5 en utl\xc3\xa5nsavtale hos nederlandske Roda JC._NEWLINE_I august 2008 gikk han til den tyrkiske klubben Gen\xc3\xa7lerbirli\xc4\x9fi og i 2009 gikk turen videre til Kayserispor. Etter fire \xc3\xa5r i Tyrkia inngik Troisi en fire\xc3\xa5rskontrakt med den italienske klubben Juventus, men deler av spillerrettighetene ble solgt videre til Atalanta. Etter kun seks kamper for sistnevnte klubb i 2012/2013-sesongen ble han i september 2013 l\xc3\xa5nt ut til klubben Melbourne Victory i hjemlandet Australia. Etter en sesong i Melbourne kunngjorde Juventus 20. juni 2014 at de hadde kj\xc3\xb8pt det fulle eierskapet til spilleren fra Atalanta.\n_START_SECTION_\nLandslagskarriere\n_START_PARAGRAPH_\nTroisi debuterte for det australske U23-landslaget 18. april 2007 mot Saudi-Arabia. Han var i den australske troppen som deltok i Sommer-OL 2008. Sin debut for A-landslaget fikk han 22. mars 2008 i en kamp mot Singapore. Troisi var i den australske troppen til VM i fotball 2014 i Brasil._NEWLINE_Han ble tatt ut i Australias tropp til FIFA Confederations Cup 2017 i Russland._NEWLINE_Han ble tatt ut i Australias bruttotropp til VM i fotball 2018 i Russland."